குரோமைல் குளோரைடு

குரோமைல் குளோரைடு (Chromyl chloride) என்பது CrO2Cl2 என்ற மூலக்கூறு வாய்பாட்டைக் கொண்ட ஒரு கனிம வேதியியல் சேர்மமாகும்.  குரோமிக் அமிலத்தின் முறையான டைகுளோரைடு உப்பான இது செம்பழுப்பு நிறத்திலும் அறை வெப்பநிலையில் ஆவியாகும் திரவமாகவும்  உள்ளது. இப்பண்பு இடைநிலை உலோகச் சேர்மங்களுக்குரிய அசாதாரணமான ஒரு பண்பாகும்..

தயாரிப்பு
செறிவூட்டப்பட்ட கந்தக அமிலத்தின் முன்னிலையில் பொட்டாசியம் குரோமேட்டு அல்லது பொட்டாசியம் டைகுரோமேட்டை ஐதரசன் குளோரைடுடன் சேர்த்து வினைபுரியச் செய்து, பின்னர் காய்ச்சி வடித்தல் மூலம் குரோமைல் குளோரைடைத் தயாரிக்கலாம்.

K2Cr2O7 + 6 HCl  → 2 CrO2Cl2 + 2 KCl + 3 H2O

கந்தக அமிலம் நீர்நீக்கும் முகவராக செயல்படுகிறது. இந்த வினை, குளோரைடு சோதனை, ஒரு குறிப்பிடத்தக்க சிவப்பு நிற உற்பத்தியை அளிக்கிறது. ஒரு காலத்தில் குளோரைடுக்கான சோதனையாக இவ்வினை பயன்படுத்தப்பட்டது. புளோரைடு, புரோமைடு, அயோடைடு அல்லது சயனைடு முன்னிலையில் இதே போன்ற சேர்மம் எதுவும் உருவாகாது.  இது குளோரைடுகளுக்கு மட்டுமே உரிய குறிப்பிட்ட சோதனையாக அமைகிறது.

குரோமியம் டிரையாக்சைடை நீரற்ற ஐதரசன்  குளோரைடு வாயுவுடன் வினைக்கு உட்படுத்துவதன் மூலமும் இதை நேரடியாகத் தயாரிக்கலாம்.

CrO3 + 2 HCl ⇌ CrO2Cl2 + H2O

ஐதரசன் குளோரைடுக்குப் பதிலாக பதிலாக டிரிடைல் குளோரைடு பயன்படுத்தப்படும்போது, ​​உருவாகும் விளைபொருட்கள் CrO2Cl2 மற்றும் ஆல்காக்சைடுகளான CrO2Cl(OCPh3) மற்றும் CrO2(OCPh3)2 (Ph = C6H5) என்பனவாகும்.

வினைகள்
குரோமைல் குளோரைடு ஒரு இலூயிசு அமிலமும் ஒரு தீவிரமான ஆக்சிசனேற்றியுமாகும். வளையயெக்சேனுடன் இது வினைபுரிந்து குளோரோ வளையயெக்சேன், குளோரோவளையயெக்சனோன் மற்றும் பிற சேர்மங்களைத் தருகிறது.   

குரோமைல் குளோரைடு, உள்நிலை ஆல்கீன்களை ஆல்பா-குளோரோகீட்டோன்கள் அல்லது தொடர்புடைய வழிப்பொருட்களாக ஆக்சிசனேற்றம் செய்கிறது.   இது எடார்டு வினை வழியாக பென்சைலிக் மெத்தில் குழுக்களையும் தாக்கி ஆல்டிகைடுகளை உருவாக்கும். டைகுளோரோமீத்தேன் இந்த வினைகளுக்கு ஒரு பொருத்தமான கரைப்பானாகும்.

வழக்கமான இலூயிசு காரங்களுடன் வினைபுரியும்போது, ​​குரோமைல்  குளோரைடு, CrO2Cl2(2,2'-பைபிரிடின்) போன்ற கூட்டுச் சேர்மங்களை உருவாக்குகிறது.:

பாதுகாப்பு

குரோமைல் குளோரைடு மிகவும் அரிக்கும் தன்மை கொண்டது. தோல் மற்றும் கண்களை எளிதில் எரித்துவிடும். மனிதர்களுக்கு புற்றுநோயை ஏற்படுத்தக்கூடிய ஒரு சாத்தியமான காரணியாகும்.

மேற்கோள்கள்

வெளி இணைப்புகள்
 CDC - NIOSH Pocket Guide to Chemical Hazards - Chromyl Chloride

பகுப்பு:குரோமியம்(VI) சேர்மங்கள்
பகுப்பு:ஆக்சி குளோரைடுகள்
பகுப்பு:ஆக்சிசனேற்றிகள்
பகுப்பு:புற்றீணிகள்
பகுப்பு:குரோமியம்-ஆக்சிசன் சேர்மங்கள்
பகுப்பு:குரோமியம் - ஆலசன் சேர்மங்கள்